钦定古今图书集成/明伦汇编/官常典/第537卷 > 盛庸
## 钦定古今图书集成/明伦汇编/官常典/第537卷 > 盛庸

按《明外史》本传，“庸不知何许人，洪武中，累官至都督
同知。女为汝南王，有勋妃。建文初，以参将从耿炳文
北伐。炳文召还，李景隆代之，遂隶景隆麾下。二年，景
隆为燕败，弃师遁。庸入济南，与铁铉等御燕，大挫燕
众，燕王解围去。封历城侯，食禄千石。寻命为平燕将
军，总兵官陈晖、平安为左右副总兵，马溥、徐真为左”
右参将，铁铉参赞军务，督诸军北进。时吴杰、平安守
定州，庸守德州，徐凯城《沧州》为掎角。燕王乘凯未备，
直趋沧州，破擒之，掠其辎重，还北平。道经德州，庸遣
轻骑蹑其后。王率数十骑为殿，击降庸兵。已而转略
东昌，庸背城阵，燕兵直前薄左翼，不动，复冲中坚。庸
开壁纵王入，围之数重。会燕将朱能等率番骑薄东
北角，王乘间突围出，而燕军为火器所乘，却庸兵奋
击，斩燕大将张玉。王独以百骑殿，退至馆陶。庸檄真
定、沧德兵遮燕归路，燕精锐丧失几尽，王遂还北平。
明年，燕王复出保定。庸营夹河，王以三骑来觇，掠其
阵而过。庸遣千骑追袭，为王射却。王令步卒先攻，庸
军拥盾自蔽，乃以铁䂎钩之，骑兵乘间驰入。庸麾军
力战，燕将谭渊鏖死，而朱能、张武等率众并进。王以
劲骑贯阵，与能合势，庸部骁将《皂旗张》等亦俱歼焉。
会日暮敛兵，燕王以数十骑逼庸营野宿。天明，引马
鸣角，穿营而去。明日复战，燕军东北，庸军西南。自辰
至未，互胜负。两军皆疲，将士各坐息。复起战。忽东北
风大发，飞尘蔽天，庸军士面迎，砂砾不辨物。燕兵乘风大呼，左右横击，斩首数万，庸大败，走德州。先是，庸
出夹河，约吴杰、平安等出真定，攻北平。将至，庸败闻，
遂还。及灵壁败，安等被执，庸独列战舰淮南岸拒燕，
而燕将丘福等潜济出庸后，庸不能军。燕王遂渡淮，
庸据浦口。燕王从盱眙出扬州，将谋渡江。庸率诸将
奋击败之。燕师既深入，不得渡，又无后援，欲且议和
北还。会高煦引番骑至，殊死战，庸小却。帝遣都督陈
瑄来援，瑄竟叛，率舟师迎燕。燕王乘瑄舟径渡。庸仓
卒聚海艘，出高资港，迎战不胜，军溃散。嗣是不复有
拒燕者矣。燕王称帝，庸尚拥兵淮上。乃赐敕曰：“比以
山东未定，命卿镇守淮安。今铁铉就获，诸郡悉平。朕
念山东久困兵革，惫于转输。卿宜辑兵养民，以称朕
意。”永乐元年致仕。无何，千户王钦讦庸罪状，钦立进
指挥同知。都御史陈瑛因劾庸怨望有异图，庸遂自
杀。